Informácia o realizácii bytovej politiky Rómov s najviac zaostalých rómskych komunít

Uznesením vlády SR č. 1154 z 12. decembra 2001 bolo v úlohe B.19 uložené podpredsedovi vlády, p. Csákymu v spolupráci s ministrom výstavby a regionálneho rozvoja a splnomocnenkyňou vlády pre rómske komunity predložiť na rokovanie vlády informáciu o realizácii bytovej politiky Rómov z najviac zaostalých rómskych komunít v termíne do 1. marca 2002.
Ministerstvo výstavby a regionálneho rozvoja SR, nadväzne na vládou SR prijatú koncepciu štátnej bytovej politiky pripravilo nástroje podpory rozvoja bývania, určené aj pre sociálne slabšie skupiny obyvateľstva a osobitne pre komunity v rómskych osadách. Pravidlá pre poskytovanie dotácií na výstavbu nájomných bytov a na výstavbu technickej vybavenosti určujú príslušné smernice ministerstva.
Podľa smernice č. 8/1999 môže Ministerstvo výstavby a regionálneho rozvoja SR poskytnúť dotáciu mestám a obciam na podporu výstavby nájomných bytov, pričom pri realizovaní výstavby bytov pre občanov v hmotnej núdzi v rómskych osadách môže výška dotácie dosiahnuť až 80% a mimo rómskych osád až 50% obstarávacích nákladov stavby.
Podľa smernice č. 2/2000 môže Ministerstvo výstavby a regionálneho rozvoja SR poskytnúť dotáciu mestám a obciam na prvotnú výstavbu technickej vybavenosti súvisiacej s výstavbou a užívaním bytov, ktorou sú verejný vodovod, kanalizácia, rozvod elektriny a plynu a miestne komunikácie. Dotácia môže dosiahnuť až 80% z obstarávacích nákladov stavby. V rómskych osadách je možné poskytnúť dotáciu aj na budovanie technickej vybavenosti k existujúcim obydliam. Základnou podmienkou na priznanie dotácie je spoluúčasť Rómov, ktorí majú na týchto stavbách odpracovať najmenej 20% z ich obstarávacích nákladov a zriadenie rómskej samosprávy na zabezpečenie riadneho užívania týchto stavieb.
Okrem priamej finančnej pomoci Ministerstvo výstavby a regionálneho rozvoja SR spracovalo a vydalo metodickú účelovú publikáciu „Vzorové projekty výstavby bytov pre občanov v hmotnej núdzi“, ktorú rozoslalo na okresné a krajské úrady a vybraným mestám a obciam. Orgány miestnej štátnej správy a ministerstvo poskytovali priebežne konzultácie predstaviteľom samosprávy, aby sa riešili vzniklé problémy spojené s podávaním žiadostí o dotáciu. 
Podľa priloženého prehľadu Ministerstvo výstavby a regionálneho rozvoja SR poskytlo v roku 2000 dotácie vo výške 15 878,2 tis. Sk a v roku 2001 dotácie vo výške 19 225 tis . Sk. Z jednotlivých projektov je treba upozorniť na Fiľakovo, Rudňany a Čičavu, kde samospráva svojím prístupom účinne reaguje na potreby rómskej komunity. Žiaľ chýbajú projekty z najviac zaostalých rómskych komunít.
Ministerstvo výstavby a regionálneho rozvoja SR poskytlo dotáciu každému mestu a každej obci za predpokladu, že žiadosť spĺňala stanovené podmienky. Pritom ministerstvo nepostupovalo administratívne, ale pri neúplných žiadostiach usmerňovalo žiadateľov, aby kompletovali podklady a tak splnili podmienky na získanie dotácie.
Aj keď počet projektov a rozsah poskytovaných prostriedkov narastá, riešenie bytovej výstavby pre Rómov napreduje len veľmi pomaly. Podľa našich skúseností je na príčine najmä:
•	nedostatok finančných prostriedkov na prípravu stavby, najmä na spracovanie projektovej dokumentácie,
•	nedostatočná odborná úroveň pracovníkov samosprávy, ktorí majú zabezpečiť prípravu stavby, predovšetkým vydanie stavebných povolení a organizovanie súťaže na výber zhotoviteľa, 
•	nedostatok pozemkov vhodných na výstavbu bytov pre rómsku komunitu
•	neochota starostov realizovať výstavbu

Ministerstvo výstavby a regionálneho rozvoja SR pre rok 2002 zvýšilo nákladové limity stavieb bytov a technickej vybavenosti tak, aby sa vyrovnal inflačný rast cien v roku 2001. Aj v tomto roku bude ministerstvo poskytovať rovnakú metodickú pomoc mestám a obciam aby sa zrýchlila príprava projektov a zvýšil počet predkladaných žiadostí. 
Pre úspešnú realizáciu uznesenia vlády SR č. 335/01 Sekretariát splnomocnenkyne vlády SR pre rómske komunity v spolupráci s Ministerstvom výstavby a regionálneho rozvoja SR zorganizoval odborné semináre pre 336 primátorov miest a starostov obcí v Banskej Bystrici, Vranove nad Topľou, Košiciach a v Bratislave.
Pracovníci sekretariátu splnomocnenkyne vlády uskutočňujú pravidelné pracovné cesty do všetkých krajov republiky s cieľom čo najväčšieho zhromaždenia údajov v rómskych osadách s dôrazom na pomoc pri príprave rozhodnutia o výstavbe nájomných obecných bytov odlišného štandardu a technickej vybavenosti v rómskych osadách.
Sekretariát splnomocnenkyne vlády SR vypracoval Metodické pokyny pre pracovníkov samosprávy stanovujúcich pravidlá a postupy zapojenia rómskeho obyvateľstva do výstavby bytov a príslušnej technickej vybavenosti, navrhli systém prenajímania bytov od účasti občanov na ich výstavbe a bol spracovaný systém samosprávy v rómskych osadách. kde sa realizuje výstavba.
Odborní pracovníci sekretariátu splnomocnenkyne vlády SR poskytujú konzultácie predstaviteľom miest a obcí, ktoré pripravujú projekty pre realizáciu uznesenia vlády SR č. 335/01 a boli vypracované Metodické pokyny pre vypracovanie žiadosti o finančnú dotáciu zo štátneho rozpočtu na vypracovanie projektovej dokumentácie v súlade so zásadami uvedenými v zákone NR SR o štátnom rozpočte v kapitole Všeobecná pokladničná správa.
V nasledujúcom období sekretariát splnomocnenkyne vlády SR bude naďalej výrazne podporovať bytovú výstavbu a jej prepojenie na tvorbu pracovných miest, ochranu životného prostredia s uplatňovaním osobnej účasti členov rómskej komunity na prestavbe vlastnej osady.
Oživením bytovej výstavby sa zníži nezamestnanosť a tým úmerne i výdavky v sociálnej sfére, nezanedbateľná je i skutočnosť, že výstavby sa realizuje v rozhodujúcej miere z domácich materiálov.
V súčasnom období sú vypracované projekty výstavby obecných nájomných bytov odlišného štandardu v štádiu možného odovzdania na Ministerstvo výstavby a regionálneho rozvoja SR v krajoch.

Kraj Prešov:	
Žalobín 		– 8 b.j
Malá Domaša		- 8 b.j.
Jastrabie nad Topľou	- 12 b.j
Vechec		- 6 b.j.
Hanušovce nad Topľou – 10 b.j
Humenné		- 36 b. j.
Slovenská Volová	- 2 b. j.
Zamutov		- 22 b.j.
Jarovnice		- 30 b.j.
Chmiňany		- 30 b.j.

Kraj Košice:	
Bystrany		- 40 b.j.
Rudňany		- 51 b. j.
Veľká Ida		- 120 b.j.
Žehra			- 41 b.j.
Kecerovce		- 30 b.j.

Kraj Banská Bystrica:	
Revúca – 32 b.j.
Brezno – 18 b.j.

Celkom je pripravená projektová dokumentácia na 496 bytov.